Café Kaldi เป็นร้านขนมและเครื่องดื่มที่มีสาขาอยู่หลายแห่งค่ะ เมนูของร้านนี้ก็มีหลากหลายให้เลือกทั้งชาเขียว กาแฟ นม สมู้ทตี้ เค้ก คุ้กกี้ มัฟฟิ่น และขนมอบพวกพายต่างๆ เมนูที่เป็นที่ยอมรับกันปากต่อปากในความอร่อยก็คงหนีไม่พ้นขนมและเครื่องดื่มจำพวกชาเขียวที่เป็นเหมือนไฮไลท์ของที่นี่ค่ะ ยิ่งถ้าเป็นซอฟท์ครีมชาเขียวจากร้านนี้ล่ะก็... ด้วยตัวซอฟท์ครีมที่มีเนื้อไม่หนักหรือเบาจนเกินไป มีความหวานที่ไม่มากจนเลี่ยน และมีรสและกลิ่นหอมของชาเขียวในระดับที่กำลังพอดี คิดว่าทุกคนที่ได้ลิ้มลองก็คงเห็นตรงกันว่าอร่อยฟินจนลืมอ้วนกันไปเลยทีเดียวแหละ... แต่ในรีวิวนี้เราจะมีเมนูมาแนะนำเพิ่มเติมในส่วนที่เราว่ารสชาติดีและอาจไม่ทุกคนที่แวะที่ร้านเคยลองกัน นั่นก็คือพวกขนมอบต่างๆค่ะ ขนมอบต่างๆจะถูกบรรจุในถุงพลาสติกเรียงๆกันอยู่ในตะกร้าหน้าเค้าเตอร์สั่งอาหาร จะมีให้เลือกทั้งพวกครัวซองและพายที่มีไส้ต่างๆ เวลาสั่งแล้วทางร้านก็จะนำไปอบอีกทีนึงเพื่อความอร่อยมากยิ่งขึ้นเวลาทานค่ะ ขนมร้านนี้รสชาติโอเคเลย แนะนำให้มาลองทานกันได้นะ ไม่น่าจะผิดหวัง

ป.ล. รูปรีวิววันนี้มาจากสาขาที่อยู่ในห้าง MBK (เท่าที่เคยได้ลองที่ Esplanade ก็เห็นว่ามีรสชาติใกล้เคียงกัน เอาเป็นว่าสะดวกไหนก็ไปที่นั่นแหละเนอะ) ร้านจะอยู่ชั้น 4 โซนด้านหน้าร้าน Power Buy ค่ะ จุดสังเกตก็คือเดินไปจนสุดชั้นก็จะเจอ (อยู่อีกฝั่งนึงที่ไม่ใช่ห้าง Tokyu) สาขานี้เปิดพร้อมห้างและปิดเวลา 21:00น. ค่ะ

Mango Kanten Parfait (70 บาท)
พาร์เฟต์ซอฟท์ครีมชาเขียวราดด้วยซอสที่ทำมาจากน้ำตาลทรายแดงแบบญี่ปุ่น ทานคู่กันกับถั่วแดงที่มีความหวาน แป้งชิระตามะที่เหนียวนุ่ม และเจลาตินมะม่วงที่ให้รสชาติออกเปรี้ยว ทุกอย่างล้วนเป็นส่วนผสมที่เข้ากันลงตัวมากๆ เมนูนี้ห้ามพลาดด้วยประการทั้งปวงจ้า

Matcha Azuki Waffle (90 บาท)
ซอฟท์ครีมชาเขียวเย็นๆเสิร์ฟพร้อมวาฟเฟิลนุ่มๆ ทานคู่กับวิปปิ้งครีม ถั่วแดง และแป้งชิระตามะ เมนูนี้จะตัดความเลี่ยนของของหวานด้วยวาฟเฟิลแต่ก็ทำให้แอบอิ่มกว่าเมนูแรกด้วยนะ

Ham & Cheese Croissant (70 บาท)
ครัวซองที่มีความกรอบนอก-นุ่มใน เพิ่มรสชาติด้วยไส้แฮมและชีส เมนูนี้แค่อบออกมาก็ได้กลิ่นความหอมของเนยฟุ้งไปทั่วร้านแล้วค่ะ A Must Try เลยค่ะชิ้นนี้ (หลังจากที่เราไปทานหลายครั้ง พบว่าความอร่อยจะมากหรือน้อยนั้นขึ้นอยู่กับตัวเนื้อครัวซอง หากไปลองกันก็อย่างลืมกำชับที่ร้านให้อบออกมาให้กรอบนิดหน่อยด้วยนะคะ อิอิ)

Chicken Potato Pie (60 บาท)
พายไส้ไก่และมันฝรั่ง เนื้อพายมีความหอมนุ่ม ไส้ไก่อร่อยลงตัว แต่ส่วนตัวเราว่าแป้งครัวซองของที่นี่อร่อยกว่าแป้งพายนะคะ

Tiramisu Coffee (120 บาท เมนูนี้มีเพียงขนาด M เท่านั้น)
สมู้ทตี้กาแฟที่หอมละมุนโปะหน้าด้วยชิ้นทิรามิสุและวิปปิ้งครีม ตัวสมู้ทตี้มีความหอมเข้มขันและรสชาติดีมากๆ แต่แนะนำว่าเมื่อได้เครื่องดื่มมาเราควรจะรีบทานชิ้นทิรามิสุซะก่อน วันที่เราไปทานมัวแต่ถ่ายรูปจนชิ้นทิรามิสุดูดซึมน้ำไว้ทั้งหมดทำให้รู้สึกแปลกๆเวลาทานอยู่บ้าง แต่โดยรวมแล้วจัดว่าเป็นเครื่องดื่มที่ถูกใจเมนูนึงเลย

Kokuto Matcha Smoothie (110 บาท สำหรับขนาด L)
ชาเขียวสมู้ทตี้ท็อปด้วยวิปปิ้งครีมและซอสน้ำตาลทรายแดงญี่ปุ่น ปกติสมู้ทตี้ชาเขียวที่ร้านนี้อร่อยอยู่แล้ว แต่เมนูนี้เพิ่มความหอมหวานจากน้ำตาลทรายแดงสูตรเฉพาะที่ร้านภูมิใจนำเสนอ ทำให้ได้ชาเขียวปั่นรสหวานมันแก้วนี้ออกมา เมนูนี้หวานเกินไปสำหรับเรา แต่สำหรับใครที่ชอบทานหวานเป็นทุนอยู่แล้วน่าจะถูกใจมากๆ (หรือถ้าจะเดินทางสายกลางเวลาสั่งก็กำชับไปว่าหวานน้อยๆไว้ก่อนก็ดีนะคะ)

รสชาติอาหาร: 9 (ขนมและเครื่องดื่มอร่อยแทบทุกอย่าง โดยเฉพาะซอฟท์ครีมชาเขียว)
บรรยากาศของร้าน: 8.5 (อยู่ในทำเลที่พลุกพล่าน แต่ร้านเหมือนถูกแยกส่วนออกมาจากความวุ่นวาย สามารถนั่งพักผ่อนหลีกหนีความวุ่นวายมาเพลิดเพลินกับขนม/เครื่องดื่มเป็นการส่วนตัวได้)
การบริการ: 7.5 (บริการดี ไม่มีข้อที่ให้ต้องติหรือชม)
ความสะอาด: 8.5 (ร้านสะอาดตามมาตรฐานร้านในอาคาร)
ความคุ้มค่า: 7.5 (ราคาค่อนข้างสูง แต่ยังคุ้มค่าที่จะจ่าย)
คะแนนรวม: 8.2

สรุป: Café Kaldi เป็นร้านที่มีเครื่องดื่มดี ขนมอร่อย หากเดินช็อปเหนื่อยๆก็แวะพักทานซอฟท์ครีมให้ชื่นใจ คิดว่าไม่ผิดหวังแน่นอนค่ะ